Ћосић је рођен у Загребу, али је одрастао у Задру где је започео своју каријеру 1965. играјући за КК Задар и играо је ту до 1969. Кошарку је наставио да игра на Универзитету Бригам Јанг у периоду од 1971—1973. Након универзитетске каријере одбио је неколико понуда да игра у НБА клубовима и вратио се у КК Задар, где је остао до 1975. Играо је још за Виртус и Цибону (1980—1983). Државно првенство освојио је 6 пута, а кошаркашки куп 4 пута. Са Цибоном је освојио Куп победника купова 1982. Са репрезентацијом Југославије, за коју је наступио 303 пута, освојио злато на Европским првенствима 1973, 1975. и 1977, сребро 1969, 1971. и 1981. и бронзу 1979. На Светским првенствима је освојио прво место 1970. и 1978. и друго 1967. и 1974, а на Олимпијским играма златну 1980. у Москви и сребрну медаљу 1968. у Мексико Ситију и 1976. у Монтреалу.